
Gamifikáció a magyarországi olasznyelv-oktatás gyakorlatában

Kulcsszavak: gamifikáció; olasznyelv-oktatás; második idegennyelv-tanulási motiváció; nyelvtanulási motiváció; játékosított rendszerek
Modern társadalmunk divatos módszere a gamifikáció, mely oktatási környezetben megoldást nyújthat számos motivációs problémára. Bár a módszer hivatalosan 2011 óta a szakmai és tudományos diskurzus része, mégis gyakori a fogalom félreértelmezése vagy összetévesztése más oktatási célú játékokkal. Kutatásom célja, felmérni, hogy a gamifikáció megoldást nyújthat-e az olasznyelv-oktatás problémáira, illetve, hogy mennyire ismerik a módszert a magyarországi olasztanárok és hogyan vélekednek róla. Munkámban feldolgozom a gamifikáció szakirodalmi hátterét, a módszer kialakulását és a mögötte húzódó motivációs elméleteket, továbbá átnézem a második idegennyelv-, azon belül is az olasznyelv-tanulási motivációval kapcsolatos kutatásokat és azok eredményeit. Kutatásom során kvantitatív és kvalitatív módszerekkel dolgoztam, kérdőíves felmérést és félig strukturált mélyinterjúkat készítettem. Kutatásom eredményei rámutatnak a gamifikáció olaszórákon való létjogosultságára, hiszen a módszer pont az olasztanulás során is megjelenő leggyakoribb motivációs problémákra kínál megoldást, mint a folyamatos és otthoni tanulás, valamint az aktivitás hiánya. Ezeknek a kutatásomban megjelenő okai, mint az angol nyelv felsőbbrendűsége, a tanulók túlterheltsége, az olasz nyelv nehézsége, mind megegyeznek a szakirodalmakban leírtakkal. Bár az olasztanárok rendkívül változatos motivációs módszerek használatáról számoltak be, a gamifikációt önkéntesen senki nem említette. A kutatás fontos megállapítása a módszer fogalmának téves, pontatlan ismerete. Bár beigazolódott a feltételezésem, hogy sokan a módszert szimplán pontrendszerként értelmezik, a kutatás arra mutat rá, hogy a tanárok látják a tartalmi gamifikáció elemeinek fontosságát és alkalmazhatóságát, és szimplán a rendszer pontatlan ismeretéből adódóan nem gamifikációs elemekként tartják számon. A kutatás eredményei bizonyítják, hogy a strukturális gamifikáció elemei egyáltalán nincsenek túlsúlyban és az olasztanárok a két gamifikációs típus meghatározása alapján is a tartalmi gamifikációt tartják megvalósíthatóbbnak. A kutatás eredményei, a válaszadók gamifikáció iránti pozitív attitűdje, valamint továbbképzések iránti igénye mind a módszer ismertetésének szükségességét eredményezik.



